Гулъытэ пыухыкIа хуэныкъуэщ
УФ-м щIыналъэ зыужьыныгъэмкIэ и министр Слюняев Игорь лэжьыгъэ IуэхукIэ дыгъуасэ Къэбэрдей-Балъкъэрым щыIащ. Абы зыхигъэгъуэзащ гъуэлъыпIэ 220-м тещIыхьауэ «Дубки» хьэблэм щаухуэ республикэ онкологие центрым и Iуэхур здынэсам.
Сымаджэщым хухаха щIыпIэр къыщиплъыхьым, абы щIыгъуащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий, республикэм узыншагъэр хъумэнымрэ курортхэмкIэ и министрым и къалэнхэр зыгъэзащIэ Шэт Ирмэ, нэгъуэщIхэри.
— «Урысей Ипщэ» федеральнэ программэм хамыгъэхьами, мы ухуэныгъэм дыдэIэпыкъуну ди мурадщ, — жиIащ Слюняевым, журналистхэм я упщIэхэм жэуап щаритым. — Дэ къызэрытлъытэмкIэ, ар нэсу зыхуей хуэгъэзэным иджыри сом меларди 2-м нэблагъэ текIуэдэнущ. Абы щыщу япэу зэфIэгъэкIыпхъэ монтаж лэжьыгъэхэм псори зэхэту сом мелуан 200-м щIигъу хуэзэнущ.
ХьэщIэр кIэщIу къытеувыIащ хьэрычэтыщIэ Iуэхухэм жыджэру зегъэужьын зэрыхуейм, къэралым и пщэ дилъхьэж къалэнхэр нэхъ псынщIэу гъэзэщIэныр ахэр къызэрызэрагъэпэщ щIыкIэм куэдкIэ зэрелъытам.
* * *
ЩIыналъэ зыужьыныгъэмкIэ министр Слюняев Игорь шэджагъуэ нэужьым Къэбэрдей-Балъкъэрым и Правительствэм щыщхэм яIущIащ. Зэхыхьэм щытепсэлъыхьащ 2013 гъэм республикэм и социально-экономикэ щытыкIэр зыхуэдам, апхуэдэу дызыхыхьа илъэсым къапэщыт къалэнхэр щагъэбелджылащ.
Къыхалъхьа Iуэхугъуэр зэпкърихыу, зэIущIэм къыщыпсэлъащ КъБР-м и Правительствэм и УнафэщI Храмов Константин. Абы и докладым щызэпкърихащ зи гугъу ящI зэманым къриубыдэу зэфIагъэкIахэр, нэхъыщхьэу я нэIэ зытрагъэтахэр, зыхунэмысахэмрэ лъэпощхьэпохэр къызыхэкI щхьэусыгъуэхэмрэ.
ИужькIэ Слюняев Игорь докладыр къызэрыщыхъуар зэпкърихащ, арэзы къэзымыщIу гу зылъитахэм къытеувыIащ.
КЪУМАХУЭ Аслъэн.
